ROZSUDOK SÚDU PRE VEREJNÚ SLUŽBU EURÓPSKEJ ÚNIE (tretia komora)

zo 17. septembra 2014

Kari Wahlström

proti

Európskej agentúre pre riadenie operačnej spolupráce na vonkajších hraniciach členských štátov Európskej únie (Frontex)

„Verejná služba — Zamestnanci agentúry Frontex — Dočasný zamestnanec — Neobnovenie zmluvy na dobu určitú — Postup obnovenia — Článok 41 ods. 2 písm. a) Charty základných práv Európskej únie — Právo byť vypočutý — Nedodržanie — Vplyv na zmysel rozhodnutia“

Predmet:

Žaloba podaná podľa článku 270 ZFEÚ, ktorou K. Wahlström navrhuje zrušenie rozhodnutia výkonného riaditeľa Európskej agentúry pre riadenie operačnej spolupráce na vonkajších hraniciach členských štátov Európskej únie (Frontex) z 19. februára 2013 neobnoviť jeho zmluvu dočasného zamestnanca

Rozhodnutie:

Rozhodnutie výkonného riaditeľa Európskej agentúry pre riadenie operačnej spolupráce na vonkajších hraniciach členských štátov Európskej únie z 19. februára 2013 neobnoviť zmluvu dočasného zamestnanca K. Wahlströma sa zrušuje. V zostávajúcej časti sa žaloba zamieta. Európska agentúra pre riadenie operačnej spolupráce na vonkajších hraniciach členských štátov Európskej únie znáša svoje vlastné trovy konania a je povinná nahradiť trovy konania, ktoré vynaložil K. Wahlström.

Abstrakt

Úradníci – Dočasní zamestnanci – Prijímanie – Neobnovenie zmluvy na dobu určitú – Prijatie rozhodnutia bez toho, aby bola najprv dotknutej osobe daná možnosť predložiť jej pripomienky – Porušenie práva byť vypočutý

(Charta základných práv Európskej únie, článok 41 ods. 2 písm. a); podmienky zamestnávania ostatných zamestnancov, článok 47)

Keďže rozhodnutie neobnoviť zmluvu dočasného zamestnanca na dobu určitú nepriaznivo ovplyvňuje postavenie dotknutého zamestnanca, pretože ho zbavuje možnosti pokračovať v jeho pracovnom pomere, prináleží inštitúcii, v ktorej pracuje, aby na základe článku 41 ods. 2 písm. a) Charty základných práv Európskej únie umožnila tomuto zamestnancovi, aby uviedol svoje pripomienky pred prijatím rozhodnutia. Právo na obhajobu tak, ako je v súčasnosti zakotvené v uvedenom článku 41, teda zahŕňa, pričom je zároveň širšie, procesné právo každého byť vypočutý pred prijatím individuálneho opatrenia voči nemu, ktoré je upravené v odseku 2 písm. a) tohto článku.

Aby však porušenie práva byť vypočutý mohlo viesť k zrušeniu napadnutého rozhodnutia, je ešte nevyhnutné preskúmať, či by bez tejto vady konanie mohlo viesť k inému výsledku.

V tejto súvislosti platí, že keď je zmluva dočasného zamestnanca obnovovaná iba na základe posúdenia schopností a kvalifikácie dotknutej osoby, nemožno vylúčiť, že záver neobnoviť zmluvu by mohol byť iný, ak by dotknutej osobe bolo umožnené, aby skutočne vyjadrila svoje stanovisko k úrovni jej pracovných výkonov a to v súvislosti s perspektívou pokračovania jej pracovného pomeru, a teda že dodržanie práva byť vypočutý by tak mohlo mať vplyv na obsah rozhodnutia o neobnovení zmluvy.

(pozri body 27, 28 a 32)

Odkaz:

Súdny dvor: rozsudky Francúzsko/People’s Mojahedin Organization of Iran, C‑27/09 P, EU:C:2011:853, bod 65; M., C‑277/11, EU:C:2012:744, body 81 až 83; Komisia/Kadi, C‑584/10 P, C‑593/10 P a C‑595/10 P, EU:C:2013:518, body 98 a 99, a G. a R., C‑383/13 PPU, EU:C:2013:533, bod 38 a tam citovaná judikatúra

Všeobecný súd: rozsudok L/Parlament, T‑317/10 P, EU:T:2013:413, bod 81

Súd pre verejnú službu: rozsudok CH/Parlament, F‑129/12, EU:F:2013:203, bod 38